Covid-19: Sóveel toetse agterstallig(Foto: Brian Inganga/AP) Suid-Afrika het aan die begin van vandeesweek ’n agterstand met meer as 96 000 Covid-19-toetsmonsters gehad wat tot ŉ vertraging in die uitslag van toetse lei. Die meeste van dié agterstallige toetse is in Gauteng. Dr. Zweli Mkhize, minister van gesondheid, het in sy jongste verklaring onthul dat 96 480 monsters wat getoets moet word vir die nuwe koronavirus teen Maandag nog nie in ’n laboratorium verwerk was nie. Die agterstand in toetsuitslae neem skynbaar ook by die week toe. Die Oos-Kaap, Vrystaat, Gauteng, KwaZulu-Natal en die Wes-Kaap wag tans op agterstallige toetsuitslae. Die res van die provinsies het, volgens Mkhize, nie ŉ agterstand nie. Volgens die regering se data het Gauteng met ŉ syfer van 24 076 die meeste onverwerkte toetse, gevolg deur KwaZulu-Natal en die Oos-Kaap, elk met 22 802. Maroela Media het vroeër berig ŉ totaal van 29 948 toetse is nog nie aan ŉ spesifieke provinsie toegewys is nie. “Dit is weens ŉ gebrek aan voldoende data wat aangeteken is, en dit vereis dat die Nasionale Instituut vir Oordraagbare Siektes (Nios) elke toets moet verifieer voordat dit aan ŉ provinsie toegewys word,” het Mkhize verduidelik. Foto: (Chinatopix Via AP) Die minister het in die lig van agterstallige toetsuitslae gesê die toetsmonsters van gesondheidswerkers en pasiënte wat reeds in ’n hospitaal opgeneem is, word nou geprioritiseer. Altesaam 27 403 Covid-19-gevalle is reeds in Suid-Afrika aangemeld met 577 Covid-19-verwante sterftes. Daar is in die afgelope 24 uur-toetssiklus altesaam 20 727 toetse gedoen, wat beteken ŉ totaal van 655 723 toetse is reeds gedoen. Só lyk die aantal onverwerkte toetsmonsters per provinsie: